Video: Woede ná polisieman op leerder se nek knielIn die video is dit duidelik hoe die polisiebeampte die meisie se kop in die grond druk en daarna vir sowat ’n halwe minuut op haar nek kniel (Foto: Twitter) ’n Pa van Wisconsin in die VSA soek geregtigheid vir sy 12-jarige dogter nadat ŉ polisiebeampte – wat nie aan diens was nie – na bewering op haar nek gekniel het. Die pa eis nou dat die beampte krimineel aangekla moet word. Die voorval het op 4 Maart by die Lincoln Middle School in Kenosha, Wisconsin, afgespeel. Die beampte, Shawn Guetschow, van Kenosha, Wisconsin, het deeltyds daar as sekuriteitswag gewerk. ABC News berig die pa, Jerrel Perez, se dogter het tydens middagete met ’n ander leerder in ŉ skermutseling betrokke geraak. Beeldmateriaal van ŉ kringtelevisiekamera in die eetsaal wys hoe Guetschow die leerders uitmekaar probeer hou. In die video is dit duidelik hoe Guetschow die meisie se kop in die grond druk en daarna vir sowat ’n halwe minuut op haar nek kniel. Hy boei haar dan en lei haar uit die eetsaal. NBC News berig Perez het gevra dat ’n kriminele aanklag teen Guetschow aanhangig gemaak moet word. Volgens hom is sy dogter tans in terapie en besoek sy ’n neuroloog vir haar beserings. Die skool het Guetschow op betaalde verlof geplaas, waarna hy Dinsdag self bedank het. In sy bedankingsbrief het Guetschow gekla die skool het hom nie ondersteun nie en dat die voorval ’n swaar las op sy gesin plaas. Hy is steeds as beampte aan diens by die polisie in Kenosha. Perez het ’n skermgreep van die video op Facebook geplaas langs ’n foto van die polisiebeampte Derek Chauvin wat sy knie op George Floyd se nek in ’n Minneapolis-straat druk. Chauvin is verlede jaar skuldig bevind aan moord op Floyd. “Vertel my wat die verskil is tussen die twee,” het Perez langs die foto’s geskryf. An off-duty US police officer appears to kneel on a 12-year-old girl's neck in in surveillance footage released by the Kenosha Unified School District https://t.co/oAOm3FTuy1 pic.twitter.com/PftA7IvHF7 — BBC News (World) (@BBCWorld) March 22, 2022